EXCLUSIV "Coman, titular la Stuttgart?" Ce spune românul care a jucat la VfB despre transferul vedetei de la FCSB în Bundesliga
Florinel Coman (25 de ani) este dorit în Bundesliga.
Fotbalistul de la FCSB traversează un sezon foarte bun și a atras atenția unor cluburi din străinătate. Coman are o clauză de reziliere în valoare de 5 milioane de euro și este monitorizat de VfB Stuttgart, revelația stagiunii în Bundesliga.
Aflată pe locul 3 după 24 de etape jucate, Stuttgart este atrasă mai ales de polivalența lui Florinel Coman, fotbalist care poate acoperi mai multe posturi în zona ofensivă.
Sergiu Radu: "Coman ar face față în Bundesliga! La Stuttgart? Nu știu"
Fost jucător la VfB Stuttgart, românul Sergiu Radu (46 de ani) crede în capacitatea lui Florinel Coman de a se adapta rigorilor din Bundesliga. "Ca fotbalist, Florinel Coman e într-un moment foarte bun al carierei. Este destul de matur și a ajuns la o vârstă la care un jucător poate da tot ce are mai bun.
La ce calități are și la ce formă arată acum, eu cred că ar putea face față în Bundesliga. Dar deocamdată e prematur să vorbim despre transfer, până când nu se va face. Zvonuri sunt multe", a spus fostul internațional român, pentru sport.ro.
"Dacă ar face față la Stuttgart? Nu știu, pentru că Stuttgart este acum într-un moment foarte bun. Face un campionat excelent, așa că nu știu dacă Florinel ar putea să se impună ca titular acolo. Dar, ca stil de joc, cred că Florinel Coman s-ar plia OK pe Bundesliga. Cred că ar fi momentul ca el să facă pasul către un campionat puternic. Dacă va fi Bundesliga, cu atât mai bine pentru el", a adăugat Sergiu Radu.
- 15 goluri și nouă pase decisive are Florinel Coman la FCSB în acest sezon.
- 11 selecții și un gol pentru România a adunat jucătorul născut la Brăila.
Unde dă Florinel Coman cel mai bun randament: "Eu acolo îl văd!"
Totodată, fotbalistul român cu 69 de meciuri și 18 goluri în Bundesliga consideră că Florinel Coman este cel mai eficient în partea stângă a liniei ofensive.
"Eu acolo îl văd. Cum a arătat și în acest sezon, de acolo au venit multe goluri pe care le-a marcat. Plus multe acțiuni bune, pase de gol. E adevărat, el poate juca și în spatele vârfului sau în banda dreaptă. Dar la ce face pe teren, cel mai bine i se potrivește postul de extremă stânga", a zis Sergiu Radu.
Sistemul obișnuit al celor de la VfB Stuttgart în acest sezon este 4-2-3-1. În partea stângă a ofensivei, șvabii mizează pe Chris Führich (26 de ani), jucător german care are și o selecție la echipa națională. Cotat la 17 milioane de euro, Führich are șapte goluri și șapte pase decisive în acest sezon.
Urmăriți SPORT.RO și pe Google News